ט.א.ט.ו.

ראשית הקריירה

קטינה וולקובה הכירו זו את זו עוד בטרם הקימו את הלהקה, במקהלת ילדים רוסית בשם נפוסדי. וולקובה סולקה מהמקהלה בעקבות התנהגות בלתי-הולמת (לטענתה היא נהגה להטריד מינית את יתר חברות הלהקה, אך מאוחר יותר התגלה כי היא נהגה לעשן, לשתות אלכוהול ולקלל), וזמן קצר אחר כך עזבה גם קטינה את המקהלה.
הרעיון ללהקה הועלה על ידי איוון שפובלוב, פסיכולוג ילדים ומנהל פרסום בעברו, שהפך למפיק מוזיקלי. בתחילה בחר שפובלוב בקטינה לביצוע שיר על המלחמה ביוגוסלביה, ולאחר מכן החליט להקים את הצמד ולצרף אליו את וולקובה. שתי הזמרות היו בנות 14 בעת הקמת ההרכב. שפובלוב טען שהרעיון לתדמית הלהקה, כאילו קטינה וולקובה הן זוג לסביות, היה שלו, אך בת-זוגו לשעבר, אלנה קיפר, טענה כי היא זו שהעלתה אותו עת נרדמה אצל רופא השיניים שלה וחלמה שהיא מנשקת אישה אחרת. כשהתעוררה זכרה את המלים "Я сошла с ума" (יצאתי מדעתי), שהיו מאוחר יותר לשם הסינגל הראשון של הצמד. כמו כן טענה קיפר שהרעיון לתדמית הלהקה הושפע מהסרט השוודי פאקינג אמאל. מאוחר יותר נפרדו שפובלוב וקיפר לאחר ששפובלוב לא שילם לקיפר תמלוגים.
בתחילה נקרא הצמד ТАТУ (טאטו), אך עם הפיכתו לפופולרי מחוץ לרוסיה התגלה שקיימת להקה אוסטרלית בשם טאטו ולכן נקראו השתיים מחוץ לרוסיה בשם t.A.T.u. השם המקורי היה חיבור של המלים Та ו-Ту, וניתן היה לפרש אותו כ"זו (עושה משהו) לזו".

2001-2004

בשנת 2001 הוציא הצמד את האלבום 200 по встречной, שהיה להצלחה אדירה ברוסיה.
הקליפ לסינגל הראשון של הצמד, Я сошла с ума, נאסר לשידור ב-MTV רוסיה וב-BBC. בקליפ הוצגו השתיים מאחורי גדר, לבושות במדי בית ספר קתולי, בוכות, צועקות, מזעזעות את הגדר ומתנשקות בתשוקה. בצידה השני של הגדר עומדים מבוגרים ובוהים בהן בקבס. בסוף הקליפ אוחזות השתיים ידיים ומתרחקות מהגדר, בעוד המבוגרים נותרים מאחוריה.
בשנת 2002 יצא האלבום 200km/h in the Wrong Lane, שהיה גרסה באנגלית לאלבומן הראשון. האלבום נמכר בחמישה מיליון עותקים ברחבי העולם. השיר Я сошла с ума יצא כסינגל ונקרא באנגלית "All The Things She Said".
בשנת 2003 יצג הצמד את רוסיה בתחרות האירוויזיון והגיע בה למקום השלישי. לאחר התחרות צוטטו חברות ההרכב כאומרות "אירוויזיון זה לאמנים מתחילים... אנחנו כבר אמניות והשתתפנו בתחרות רק כי מדינתנו ביקשה זאת מאיתנו."
בסוף 2003 הוכרז על הפקת סרט אנימה המבוסס על ט.א.ט.ו., שנכתב על ידי שפובלוב. הסרט היה אמור להיות מופק ביפן ולעלות 500 מיליון ין, אבל הפקת הסרט נדחתה ולבסוף בוטלה עקב סכסוך בין חברות הצמד לשפובלוב.
באביב 2004 עזבו ט.א.ט.ו. את המנהל שפובלוב, חתמו על חוזה עם חברת תקליטים עולמית ועברו לעבוד עם מנהלן החדש בוריס רנסקי.

2005-2013

ב-2005 יצא אלבומה הרוסי השני של הלהקה, Люди-Инвалиды, והמשך השנה יצא גם אלבומה האנגלי השני של הלהקה, Dangerous and Moving, ממנו יצא הסינגל "All About Us". בקרדיטים לאלבום מופיעים בין היתר בילי סטיינברג שכתב את Like A Virgin של מדונה, סטינג ודייב סטיוארט מהיוריתמיקס.
בספט' 2006 הוציאו הבנות אלבום אוסף שכונה "The Best of" וכלל את שיריה הנבחרים של הלהקה ו-DVD עם קליפים וקטעים מהופעת הצמד בצרפת.
בתחילת 2007 החלו בהקלטת אלבומן השלישי באירופה ובלוס אנג'לס. בחודשי הקיץ של אותה שנה הצטרפו הבנות לצילומי הסרט "Finding t.A.T.u". הסרט מבוסס על ספרו של אלכסיי מיטרפונוב "t.A.T.u ComeBack", ומספר על חייהן וקשרי החברות של מעריצות ההרכב. הקרנת הבכורה של הסרט הייתה במסגרת פסטיבל קאן במאי 2008.
באוקטובר 2007 צולם בלוס אנג'לס הקליפ לסינגל הראשון מהאלבום החדש, Beily Plaschik (מעילון לבן), שיצא בסוף נובמבר ברוסיה. הקליפ שכלל גם תכנים מינים צונזר במספר מקומות. באפריל 2008 הוציא הצמד סינגל שני שנקרא "220". במאי אותה שנה יצא המאקסי-סינגל של "Beily Plaschik", שכלל את שני הסינגלים הראשונים, גרסה באנגלית, מספר רמיקסים וקליפים (כולל הקליפ המצונזר).
יציאתו של האלבום הרוסי שתוכננה ליוני אותה שנה נדחתה בשל מצבה הבריאותי של יוליה (ככל הנראה נפשי). כך גם הופעה מתוכננת של הצמד בקליפורניה בוטלה יום לפני מועד קיומה.
בספטמבר שודר לראשונה בתחנת הרדיו הרוסית Radio Love (המשמשת כספונסרית לאלבום "Veselye Ulybki"), הסינגל השלישי מהאלבום החדש "You and I". ב-17 באוקטובר 2008 יצא האלבום "Veselye Ulybki" (באנגלית:"Happy Smiles"), כשהוא נמכר תחילה בחנות שבאתרן הרשמי. ב-21 באוקטובר יצא האלבום גם לחנויות המוזיקה של "Soyuz" (המשמשת גם כספונסרית האלבום). בשנת 2009 יצאה הגרסה האנגלית לאלבום שנקראה "Waste Management" (ברוסית: "Upravlenie Otbrusami").
במרץ 2011 הודיע הצמד על השהיית הפעילות המשותפת ועל עבודה על אלבומי סולו. בנוסף הם הבטיחו שהם עוד יחזרו להופעות ואלבומים נוספים בעתיד.
ט.א.ט.ו נחשבת ללהקה הרוסית המצליחה ביותר, בראש ובראשונה, בשל העובדה כי הפדרציה הבינלאומית לתעשייה הפונוגרמית (International Federation of the Phonographic Industry) העניקה להן את פרס ה-IFPI על מיליוני האלבומים שמכרה הלהקה.
באפריל 2013 הבנות נתנו הופעה ראשונה לאחר הפסקה של מספר שנים. הבנות הופיעו בטקס סגירה של אולימפיאדת סוצ'י וזמן קצר אחרי זה הודיעו על סיום העבודה המשותפת.

תדמית ההרכב

הופעותיהן נהגו בנות הצמד להתנשק בלהט לפחות פעם אחת בכל הופעה, וזאת כדי לחזק את הדימוי הלסבי שנבנה להרכב. לאקט זה נוספו מילות השירים והקליפים של הצמד, שדיברו על היחסים הלסביים שלהן, וראיונות בהם תיארו השתיים את חיי המין שלהן בפרוטרוט. לעיתים קרובות השיבו על שאלות בנוגע לזהות המינית שלהן באמירה כי הן לא אוהבות להדביק לעצמן תוויות.
בדצמבר 2003 שודר סרט תיעודי על ט.א.ט.ו., בו אומרות חברות הצמד שהן אינן זוג, מעולם לא היו זוג, ושהתדמית הלסבית הייתה גימיק שיווקי בלבד. קטינה אמרה שהיא מאמינה שמעשיה בט.א.ט.ו. הם בגדר חטא ושהיא נפגשת עם כומר לעיתים קרובות בנושא זה. וולקובה אמרה שלפני ימי הלהקה מעולם לא חשבה על בנות בצורה זאת, אך עם זאת בזמן שהייתה בלהקה התאהבה באישה אחרת, אבל הן לא התקרבו ליותר מנשיקה. כמו כן היא טענה שבתחילת אותה שנה עברה הפלה ושפעם אחת צרכה הרואין במסגרת התערבות.

חיים אישיים

לוולקובה שני ילדים. בתה הבכורה נולדה בספטמבר 2004, חצי שנה לפני הפרידה מבן זוגה. בנה נולד בדצמבר 2007.
קטינה הודיעה כי היא מתחתנת עם החבר שלה במוסקבה באוגוסט 2013.